Co jaduꞌn jayɨjp ytunɨ yjajtɨ,
huinꞌit jadügꞌoc Jesús ñayguëxɨ̈cɨ ma jeꞌ ydiscípulos ajcxy jɨm ma mejypaꞌ,
je huɨdibɨ anajty xɨɨjɨp Tiberias mejy.
E jaduꞌn ñayguëxɨ̈cɨ:
Jɨm anajty ajcxy Simón Pedro mɨɨd Tomás huɨdibɨ jäy ytijyp Dídimo.
Nañ jɨm Natanael huɨdibɨ anajty cogajp jɨm Caná Galilea naaxjot.
E nañ jɨm anajty je Zebedeo ymang ajcxy etz jametz discípulos ajcxy.
Chi Simón Pedro ymɨnañ:
―Nɨcxy nꞌocꞌacxmachɨch.
Chi ymɨgügtɨjc ajcxy ymɨnañ:
―Tzoc ajt jámɨm.
Chi ajcxy ytɨgɨɨy ma tüg barco.
E je huinꞌit tzuu caꞌ ni ti ajcxy majch.
Co yjobɨɨy jɨm Jesús anajty ytɨnäy ma mejypaꞌ.
Jeꞌ ydiscípulos ajcxy caꞌ anajty ajcxy nejhuɨ̈y co Jesús jeꞌ anajty.
Chi Jesús ymɨnañ:
―Mɨgügtɨjc,
¿nej caꞌ ajcxy mbaadyñɨ acxɨ?
Chi ajcxy yꞌadzooy:
―Caꞌ ni ti.
Chi Jesús ymɨnañ:
―Pɨdaaccɨx ajcxy je huɨdibɨ mɨɨd mꞌacxmajtzcɨxy aaꞌoyꞌamy ma yɨ barco,
e huinꞌit ajcxy mbaadɨpy acx.
Chi ajcxy pɨdacy je acxmadzɨꞌñ aaꞌoyꞌamy,
e huinꞌit janch adzaach ajcxy yajpɨdzɨmy,
co janch may acx anajty tɨ ytɨgɨ̈y.
Je ymɨgüg huɨdibɨ mɨɨd Jesús ooy anajty ñaychogyii,
chi nɨmay Pedro:
―Jeꞌ yɨꞌ,
ɨɨch ajt nHuindzɨn.
Co jaduꞌn mɨdooy Simón Pedro co anajty yjëjɨty je Huindzɨn Jesús,
huinꞌit yhuit yajtɨgɨɨy.
Com tɨ anajty yhuit jeñ,
com jaduꞌn anajty jacꞌoy ytuñ.
Chi ytɨgɨɨy mejyjoty huitmɨɨd.
Jacjadyii ajcxy ymɨgügtɨjc yjädy ma mejypaꞌ mɨɨd je barco,
pahuich pajugucy ajcxy je yꞌacxmadzɨꞌñ janch ujtz mɨɨd acx.
Hueꞌ anajty caꞌ ooy yjɨguémyɨty ma mejypaꞌ,
jëyɨ anajty mɨgoꞌpx metro yjɨguemyɨty.
E co ajcxy ymejch ma mejypaꞌ,
chi ajcxy ijxy co jɨm anajty jɨɨmbajc yꞌity niꞌixɨꞌ,
e jɨm anajty acx jɨɨmbajc nïgɨx huɨdibɨ yajtzaayb,
e nañ jɨm anajty tzajcaagy.
Chi Jesús nɨmay jeꞌ ydiscípulos ajcxy:
―Yajmiingɨx yɨ acx tɨɨbɨ ajcxy mmajtzcɨxy.
Chi Simón Pedro ypejty barcojoty,
chi yajpɨdzɨmy huindɨɨtztuum yꞌacxmadzɨꞌñ ujtz mɨɨd mayꞌacx.
Chi ajcxy mɨchoy mɨgoꞌpx jahuixchɨgiꞌpx majctugɨɨg acx mɨjatypɨ,
e jaduꞌn caꞌ je acxmadzɨꞌñ ycɨɨch mɨɨd tzachmayꞌacx.
Chi Jesús nɨmay ajcxy:
―Min ajopꞌajtcɨx.
E ni tüg ydiscípulos ajcxy caꞌ yꞌamɨdoohuɨ:
―¿Pɨn miich?
Com ñejhuɨɨyb anajty ajcxy co jeꞌ anajty Huindzɨn Jesús.
Chi Jesús ymɨjhuägy ma je acx cɨꞌ etz tzajcaagy anajty yꞌity,
e chi yajhuäcxy,
chi moyday ymɨgügtɨjc ajcxy.
E jeꞌ jeꞌ anajty je mɨdugɨɨgꞌocpɨ co Jesús ñayguëxɨ̈cɨ ma jeꞌ ydiscípulos ajcxy,
huinꞌit co yjugypɨjcy co yꞌoꞌcy.
Co ajcxy yꞌajopꞌajttay,
chi Jesús nɨmay je Simón Pedro:
―Simón,
Jonás yꞌung,
¿nej xyjactzojcpɨch miich,
caꞌydɨ jada jacjadyii ndiscípuloꞌɨchɨ?
Chi yꞌadzooy Pedro:
―Huindzɨn mnejhuɨɨyb miich co ndzojcypɨch njɨhuɨɨybɨch miich.
Chi Jesús nɨmay:
―Cuendꞌat ɨɨch njäy,
jaduꞌn nej jɨhuɨ̈y borregɨ cuendꞌajtpɨ yajꞌocy yɨꞌ yborregɨ.
Chi Jesús mɨmejtzꞌoc ymɨnañ:
―Simón,
Jonás yꞌung,
¿nej xychojcpɨch xyjɨhuɨɨybɨch miich?
Chi Simón yꞌadzooy:
―Huindzɨn,
mnejhuɨɨyb miich co ndzojcypɨch njɨhuɨɨybɨch miich.
Chi Jesús nɨmay:
―Cuendꞌajtɨgɨch njäy,
jaduꞌn nej yɨ borregɨ cuendꞌajtpɨ cuendꞌaty yborregɨ.
Co mɨdugɨɨgꞌocpɨ oy yꞌamɨdooy:
―Simón,
Jonás yꞌung,
¿nej xychojcpɨch xyjɨhuɨɨybɨch?
Chi Pedro yjotmaybɨjcnɨ co mɨdugɨɨgꞌocpɨ yꞌamɨdoohuɨ:
“¿Nej xychojcpɨch xyjɨhuɨɨybɨch?”
Chi Simón yjacꞌadzooy:
―Huindzɨn,
miich mnejhuɨydaayb tügꞌócɨy,
e nañ mnejhuɨɨyb co ɨɨch ndzojcyp njɨhuɨɨybɨch miich.
Chi Jesús jacnɨmay:
―Cuendꞌájtɨgɨch njäy,
jaduꞌn nej borregɨ cuendꞌajtpɨ cuendꞌaty yborregɨ.
Janch janch ɨɨch miich yam jaduꞌn nɨmäy:
“Co anajty miich mjacꞌanägnɨty,
cɨꞌm anajty mhuit nayyajnïjenɨ̈yii,
e mnɨcxp anajty ma mdɨmdzocy.
E co mjacmɨjjäyɨ̈huɨpy,
huinꞌit mgɨꞌ mnajtzxajɨ̈huɨpy,
e huingbɨ mhuit xyajnïjenɨ̈huɨpy,
e xyajnɨcxyɨpy ma anajty caꞌ mdzocy.”
Co Jesús jaduꞌn ymɨnañ,
chi Pedro yajhuinjɨhuɨɨy jaduꞌn nej anajty jäy ajcxy yajꞌögaꞌñyii mɨɨd Jesús yꞌayuc ytɨyꞌajt ycɨxpɨ,
e nañ ma yɨ yꞌoꞌcɨn tɨyꞌajt yegɨpy co ymɨɨd Dios ytɨyꞌajt.
Chi Pedro ñayjɨɨꞌijxɨ,
chi ijxy co anajty túꞌcɨy anajty ymiingɨxy jeꞌ ydiscípulo huɨdibɨ anajty Jesús ooy tzocy jɨhuɨ̈y je huɨdibɨ anajty ɨñaayb huingon ma Jesús ma je mesa co anajty yꞌadzuuꞌajtcɨxy.
Je huɨdibɨ nɨmay jeꞌ yHuindzɨn:
―Huindzɨn,
¿pɨn miich yɨꞌ xycɨ̈yegam ma yɨ mmɨdzip?
Co Pedro ijxy je jadügpɨ discípulo axam Jesús ypanɨcxyii,
chi ymɨnañ:
―Huindzɨn,
e jadayaabɨ mɨgüg,
¿ti yɨꞌ jadaanɨp?
Chi Jesús yꞌadzooy:
―Co ixyipy ndzocyɨch co yɨꞌ huen jugyꞌaty ixtɨ mabaad nhuimbityɨch,
caꞌ miich xypaady mnejhuɨ̈huɨpy ti yɨꞌ jadam.
Panɨcxcɨch miich.
Paady ycɨxp huinjɨhuɨy je ymɨgügtɨjc ajcxy co je ymɨgüg huɨdibɨ Jesús ooy tzocy jɨhuɨ̈y caꞌ anajty yꞌögaꞌñ.
Per Jesús canan jeꞌ anajty jaduꞌn ytijyp co caꞌ yꞌögaꞌñ.
Hueꞌ anajty tɨ ymɨnaꞌñ janchtɨy:
―Pen ndzojcypɨch ixyipy co jada mɨgüg yhuɨꞌmɨpy ixtɨ mabaad nhuimbityɨch,
caꞌ miich xypaady mnejhuɨ̈huɨpy ti yɨꞌ ytunamy.
Jeꞌ jeꞌ je Jesús ydiscípulo huɨdibɨ tɨyꞌajt yejcp jaduꞌn nej Jesús ytuñ yꞌayoy etz yjajty yꞌayoy,
e nañ yɨꞌ jeꞌ huɨdibɨ cojay nej Jesús ytuñ yꞌayoy,
yjajty yꞌayoy.
E ɨɨch ajt nejhuɨɨyɨm co janch yɨꞌ je tɨyꞌajt huɨdibɨ tɨ yecy.
May ooy tijaty mɨj huinmaꞌñ Jesús jactuñ.
Co ixyipy yajcojaydäy tügꞌócɨy,
caꞌ yɨ naaxhuiñybɨ ixyipy yhuaadɨ̈y mɨɨd maylibro tzachpɨdägɨpy.
Jaduꞌn nꞌaaꞌɨxɨ̈yɨch.